Noţiunea de plângere prealabilă
Din cuprinsul art. 295 al.1 C.p.p. rezultă că plângerea prealabilă este plângerea de a cărei formulare legea condiționează punerea în mișcare a acțiunii penale în cazul anumitor infracțiuni. Ca și în reglementarea anterioară, instituția plângerii prealabile reprezintă o excepție de la principiul oficialității procesului penal prevăzut în art.7 al.1 C.p.p., legiuitorul lăsând la aprecierea persoanei vătămate atitudinea pe care o adoptă, respectiv dacă uzează de dreptul de a sesiza organele judiciare în vederea tragerii la răspundere a făptuitorului, fapt prevăzut în mod expres de al. 3 din art. 7 C.p.p 
Infracțiunile pentru care punerea în mişcare a acţiunii penale este condiţionată de introducerea unei plângeri prealabile, potrivit actualului Cod penal, sunt:
- art. 193 NCP (180 CP) lovire sau alte violențe;
- art. 196 NCP (184 CP) vătămare corporală din culpă;
- art. 206 NCP (193 CP) amenințare;
- art. 208 NCP hărțuire;
- art. 218 NCP (197 CP) viol (art. 218 alin. 1, 2 și 5);
- art. 219 NCP agresiune sexuală (art. 219 alin. 1 și 5);
- art. 223 hărțuirea sexuală;
- art. 224 NCP violarea de domiciliu;
- art. 225 NCP violarea sediului profesional;
- art. 226 violarea vieții private;
- art. 227 divulgarea secretului profesional;
- art. 231 pedepsirea unor furturi la plângere prealabilă: furtul (art. 228), furtul
calificat (art. 229), furtul în scop de folosință (art. 230) săvârșite între membrii
de familie, de către un minor în paguba tutorelui ori de către cel care locuiește
împreună cu persoana vătămată sau este găzduit de aceasta;
- art. 238 NCP abuzul de încredere;
- art. 239 NCP abuzul de încredere prin fraudarea creditorilor;
- art. 240 bancruta simplă;
- art. 241 bancruta frauduloasă;
- art. 242 gestiunea frauduloasă;
- art. 253 distrugerea (art. 253 alin. 1, 2 și 6);
- art. 256 tulburarea de posesie;
- art. 284 asistența și reprezentarea neloială;
- art. 287 nerespectarea hotărârilor judecătorești (art. 287 alin.1 lit. d‐g,
alin. 2);
- art. 302 violarea secretului corespondenței;
- art. 378 abandonul de familie;
- art. 379 nerespectarea măsurilor privind încredințarea minorilor;
- art. 381 împiedicarea exercitării libertății religioase.
Plângerea prealabilă poate fi privită ca o dublă manifestare de voință a persoanei vătămate și anume, ca o încunoştinţare a organelor judiciare și ca o expresie de voință ca pentru acea infracţiune să fie desfăşurat un proces penal.